József Attila

(Könnyű emlékek...)

Könnyű emlékek, hová tüntetek?

Nehéz a szívem, majdnem zokogok.

Már nem élhetek meg nélkűletek,

már nem fog kézen, amit megfogok.

Egy kis játékot én is érdemelnék –

libbenjetek elő, ti gyönge pillék!

Emlékek, kicsi ólomkatonák,

kikért annyira sóvárogtam én

s akiknek egyengettem szuronyát –

törökök, búrok, gyüljetek körém!

Kis ágyúk, ti is álljatok föl rendben!

Nehéz a szívem. Védjetek meg engem!

Tanári kalauz (segítő kérdések a vers értelmezéséhez):

1. Miért összetett jelentéstartalmú az emlékeknek a játékkatonák metaforáival való ábrázolása?
2. Mit jelent az, hogy emlékek hiányában „már nem fog kézen, amit megfogok”? (Mely életkort idézi ez a sor, hogyan és miért jelenik meg benne kölcsönösség, kétirányú „kommunikáció”?)
3. Milyen állapotba került a versbeli személy az emlékek eltűnése miatt? Milyennek sejti/sejteti a jövőjét?
4. Mi lehet az emlékek elvesztésének oka?

Szorgalmi/otthoni feladat: József Attila: Azt mondják... c. verse alapján fogalmazd meg, milyen következményei lehetnek a személyiség identitására nézve az emlékek elvesztésének!